« In nomine sancte et individue Trinitatis , Patris et Filii et Spiritus Sancti , amen . Ego Henricus , comes , cognomine Stephanus , necnon et Adela uxor mea , cum filiis nostris , notum fieri volumus omnibus sancte Dei ecclesie fidelibus , tam laicis quam clericis , presentibus et futuris , quia Ivo , humilis Dei servus , venerabilis Carnotensis ecclesie episcopus , presentiam nostram adiit , et a nobis obnixe postulavit quatinus domum pontificalem , domum scilicet quam ex lignea lapideam , ex vili reddidit speciosam , ab illa prava consuetudine , quam predecessores nostri et nos habuimus in ea huc usque , liberam esse concederemus , ne scilicet , episcopis ab hac vita migrantibus , vel aliqua occasione decedentibus , prefata domus dissiparetur , ne quid ferri , vel plumbi , vel vitri , vel ligni , vel lapidis absportaretur , vel obrueretur , ne qualibet sua supellectili spoliaretur ; annona quoque , vinum , fenum , oves et boves , et cetera animalia , omniaque mobilia , que , sive in urbe , sive extra urbem , congregata vel collecta fuerint ante obitum vel discessum episcoporum , a nobis et a nostris intacta dimitterentur , illis profutura quibus episcopus reservare , vel donare , seu per se , seu per euchonomum suum , decreverit , vel majores ecclesie persone , si id episcopo , aliqua occasione prevento , facere non licuerit . Addidit etiam peticioni sue ut exactio , quam vulgo talliam vocant que , defunctis episcopis vel decedentibus , fieri solet in servientes episcopi , vel rusticos , simili ratione condonaretur . Nos igitur tanti viri peticionem dignam frustrari indignum esse judicantes , et ecclesiasticas res augmentari potius quam deteri debere cogitantes , ob remedium anime patris mei et mee , et uxoris mee , filiorumque meorum , rem pretaxatam a prava consuetudine li beram reddimus ; domum scilicet , et domus ejusdem ferrum , plumbum , vitrum , li gnum , lapides , ceteramque supellectilem , scilicet tabulas , scanna , scabella , vasa vinaria , lectos , necnon coquinas et horrea , granaria , cellaria , torcularia , furnos , furnorumque domos , sive in urbe , sive extra urbem , silvas , ut non vendantur nec succidantur , nec dentur , annonam quoque , vinum , fenum , oves et boves , et cetera animalia , omniaque reliqua mobilia , que congregata vel collecta fuerint , sive in urbe , sive extra urbem , ante obitum vel discessum episcopi cujuslibet , intacta a nobis et nostris dimittimus , et nos et filii nostri , illis profutura quibus episcopus reservare , vel donare , seu per se , seu per euchonomum suum , decreverit , vel majores ecclesie persone , si id episcopo aliqua occasione prevento facere non licuerit . Concedimus etiam ut pretaxata exactio que defunctis episcopis vel discedentibus fieri solet in servientes episcopi , vel rusticos , de cetero nunquam fiat . Et quia tam benigne ista concessimus , concesserunt mihi et Adele uxori mee episcopus et congregatio tota canonicorum Beate Marie ut per singulos annos anniversaria nostra celebrarentur temporibus suis in ecclesia Beate Marie . Si quis ergo pretaxatam pactionem annullare vel debilitare conabitur , concedimus , quantum in nobis est , ut , tam in urbe , quam in suburbanis , divinum officium interdicatur , et tanti sacrilegii patratores admoniti , si non resipuerint , usque ad satisfactionem , anathematis gladio severissime puniantur . Si quis autem futurorum episcoporum in domo supradicta turrim vel propugnacula edificaverint , turris et propugnacula tantum destruentur , domus autem cum appenditiis suis inconcussa manebit . Ut autem pactum hoc firmum et inconcussum per succedentia tempora permaneat , placuit scripto mandari et optimatum , tam clericorum quam laico rum , astipulatione roborari et sigillorum nostrorum testimonio communiri .